  Виталий Пронин Спортэн эшъяськисьёслэн лыдзы арлы быдэ йылэ. Туннэ нуналлы шаерамы вань улӥсьёс пӧлысь 22,4 процентэз мугорзэс кыдато. Азьланяз та лыдпусэз 30 процентозь вуттоно, шуиз шаерысьтымы мугорез кыдатон культурая, спортъя но туризмъя министр Игорь Краснов.Спортэз яратон мылкыд пичиысен пыӵатоно, лыдъя министр. Быдэс семьяен ӵош туп ӵыжано, бызьылыны потано, чылкыт омырын ӵемгес калгоно шуо ке но, спортэн эшъяськисьёсты город ульчаысь шер пумиталод. Ма веранэз толалтэ сярысь: куасэн бызьылон яке конькиен нискылан понна нимысьтыз дӥськут но тӥрлык кулэ, сое басьтыны котькудӥзлэн луонлыкез ӧвӧл. Соин но, дыр, тросэз анай-атайёс нылпиоссэс гожтыны дырто липет улэ интыяськем секциосы, кружокъёсы. Азязы пуктэм ужпумез быдэстӥм кожаса, буйгатско, асьсэос диван вылэ телевизор учкыны интыясько. Ярано коть, берло дыре тросгес луизы великен ворттылӥсьёслэн лыдзы. Оскем потэ, аръёс ортчыса, соос сьӧры нылпиоссы уйиськозы.Туж гажасько гуртъёсын улӥсьёсты, шуэ министр. Гид тыр пудо вордо, корка тыр нылпиоссы, огшаплы пуксьыны но дырзы уг кыльы, соос ик спортын но бадӟымесь вормонъёс возьмато. Шаерамы ортчылћсь Гурт шудонъёсын кыдаса, куд-огезлы удалтэ Олимпиадаозь ӝутскыны. Гурт шудонъёсы сю сюрс пала калык пыриське, тазалыксэ юнматэ. Вунэтоно ӧвӧл: тазалык ке юн, мылкыд но капчи.Мугор кыдатӥсьёслэн лыдзы арысь аре йылэ, 2011-тӥ арын 339 сюрслэсь ятыр адями спортэн эшъяськиз, 2010-тӥ арен ӵошатыса, со 106 сюрслы тросгес. Мугор кыдатонэ эшшо но уногес калыкез кыскон, спортэз азинтон вылысь 2010-тӥ-2014-тӥ аръёслы чаклам нимысьтыз программаос кылдытэмын. Пӧртэм арлыдъемъёс понна шаерамы арлы быдэ 17 пумо спартакиадаос ортчытӥсько, тужгес бадӟым ужрадъёс - «Россиысь куас сюресъёс» но «Нациослэн кроссы». Выльысь улӟытэмын городъёсын ужасьёслэн спартакиадазы. Бадӟым спортэ мыло-кыдо кыстӥсько тэшкылиос. Вань ӵошатсконъёсыз лыдэ басьтоно ке, кылем арын вормисе потӥзы Пичи Пурга, Шаркан но Каракулино ёросъёс но Ижевск, Глаз но Вотка городъёс.Шумпотоно, арысь аре выль стадионъёс, спортзалъёс усьтӥсько. Та вакытэ шаерамы 2 сюрс 900 спортъя сооружениос ужало. Ӝыны ар куспын 1 сюрс 120 ужрад ортчытэмын. Спортэз азинтонлы, спортсменъёслы но тренеръёслы юрттыны Удмуртилэн бюджетысьтыз 363,2 миллион манет висъяны чакламын, 206 миллионэз уже кутэмын ни.* * *Вазенгес Президент Александр Волков Мугорез кыдатон культурая, спортъя но туризмъя министерствоез пыкылӥз вал проектъёс бордын ляб ужамзы понна. Куаретэмез токма луымтэ, дӧдьы вырӟиз, шуыны луоз. Выль стадионъёс лэсьтыны но спортзалъёсыз выльдонлы туэ ваньмыз-ӧвӧлэз 573,7 миллион манет висъямын, со пӧлысь 243,4 миллионэз Россилэн бюджетысьтыз. Ар йылпумъяськытозь, усьтӥськыны кулэ Ижысь липет улэ интыям каток но «Чекерил» спорткомплексысь бассейн но каток. Озьы ик выль спортзалъёс усьтӥськыны кулэ Сарапулысь 2 номеро школа-интернатын, Ижысь 30-тӥ но Глаз ёросысь Карсашур школаосын. Матысь дыре лэсьтӥськон ужъёс кутскозы Ижысь «Торпедо» стадионын, нош «Аврора» кинотеатрын мугорзэс кыдатозы нюръяськисьёс.Та вакытэ асьме шаерын спортъя 51 федерация ужа. Мугорез кыдатон культурая, спортъя но туризмъя министерство юрттэмъя 75 амалъя ӵошатсконъёс ортчытӥсько.  Шумпотоно, берло дыре кужмо спортсменъёсын артэ йӧно адско инвалидъёс. Таос пӧлын спортэн эшъяськисьёслэн лыдзы арысь аре йылэ, туннэ нуналлы 4 сюрс 500 пала люкаськемын ни. Куд-огез Паралимпиадае шедё, азьланезлы но осконъёс бадӟымесь.- Гужем Олимпиада йылпумъяськиз. Асьме шаерысь спортсменъёс отчы котькулэсь трос ветлӥзы. Вормонъёс басьтыны ӧз кылды ке но, спортсменъёсты пыкылыны уг яра, ваньзы сямен финалэ шедизы, - шуиз Игорь Краснов. - Со но бадӟым дан. Вуоно Олимпиадаозь 4 ар на, шараям шекъёсты тупатыны дыр вань. 20-тӥ августысен 9-тӥ сентябрёзь Лондонын Паралимпиада ортчоз, отчы Удмуртиысь кык мурт мынэмын: ӝӧк выл теннисэн коляскаын пукыса шудӥсь Надежда Пушпашева но штанга ӝуткась Николай Марфин.* * *Министр озьы ик кылпум поттылӥз 2014-тӥ арын Сочиын ортчоно Олимпиада сярысь. Бадӟым ужрадлэсь тылзэ Россиысь 83 улос пыр нуозы, 2013-тӥ арын октябрь толэзьысен кутскыса, 2014-тӥ арын февраль толэзёзь. Удмуртие со вуыны кулэ 2014-тӥ арын январь толэзе.Та вакытэ спортсменъёс тол Олимпиадалы дасясько. Россилэн сборнояз рос-прос выжыяськемын куасэн бызьылӥсьёс Максим Вылегжанин но Константин Главатских, фигуристка Елизавета Туктамышева, нош мукетъёсызлы, пе, асьсэды возьматоно луоз на.Удмуртиысь кивалтӥсьёс мугор кыдатонлы трос саклык висъяло. Дуннелэн, Европалэн но Россилэн ӵошатсконъёсазы пыриськыса вормисе потэм спортсменъёсты но соослэсь тренеръёссэс коньдон премиен пусъё. Туэ ӝыны ар ӵоже Удмуртилэн бюджетысьтыз 8,55 миллион манет тыр сертификатъёс сётъямын ни. Выль объектъёс пуктӥсько. Спортлэн азинскемезъя Удмуртия та вакытэ Россиысь вань улосъёс пӧлын 20-тӥ-28-тӥ интыын вамышъя, Приволжск федерал округын - 7-тӥ-8-тӥ интыын. Кызьы пусйиз министр, азьланьын быдэстоно ужъёс трос на.Валентина Емельянова.  